Avis juridique important

|

31984L0631

Οδηγία 84/631/ΕΟΚ του Συμβουλίου της 6ης Δεκεμβρίου 1984 για την επιτήρηση και τον έλεγχο εντός της Ευρωπαϊκής Κοινότητας των διασυνοριακών μεταφορών επικίνδυνων αποβλήτων

Επίσημη Εφημερίδα αριθ. L 326 της 13/12/1984 σ. 0031 - 0041 Φινλανδική ειδική έκδοση: Κεφάλαιο 15 τόμος 6 σ. 0200  Ισπανική ειδική έκδοση: Κεφάλαιο 15 τόμος 5 σ. 0122  Σουηδική ειδική έκδοση: Κεφάλαιο 15 τόμος 6 σ. 0200  Πορτογαλική ειδική έκδοση : Κεφάλαιο 15 τόμος 5 σ. 0122

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 6ης Δεκεμβρίου 1984  για την επιτήρηση και τον έλεγχο εντός της Ευρωπαϊκής Κοινότητας των διασυνοριακών μεταφορών επικίνδυνων αποβλήτων  (84/631/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 100 και 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι τα προγράμματα δράσης των Ευρωπαϊκών Κοινοτήτων στον τομέα του περιβάλλοντος του 1973 (4), του 1977 (5) και του 1983 (6) προβλέπουν κοινοτική δράση για τον έλεγχο της διάθεσης επικίνδυνων αποβλήτων·  ότι, σύμφωνα με την οδηγία 78/319/ΕΟΚ του Συμβουλίου της 20ής Μαρτίου 1978 περί των τοξικών και επικίνδυνων αποβλήτων (7), τα κράτη μέλη πρέπει να λαμβάνουν τα αναγκαία μέτρα για να εξασφαλίσουν τη διάθεση των τοξικών και επικίνδυνων αποβλήτων χωρίς να τίθεται σε κίνδυνο η υγεία του ανθρώπου και χωρίς να επέρχεται ζημία στο περιβάλλον·  ότι η μεταφορά αποβλήτων μεταξύ κρατών μελών, ή μεταξύ κρατών μελών και άλλων κρατών, μπορεί να είναι απαραίτητη για τη διάθεση των αποβλήτων με τις καλύτερες δυνατές προϋποθέσεις·  ότι η διαφορά των διατάξεων που ήδη εφαρμόζονται ή ευρίσκονται στο στάδιο της προπαρασκευής στα διάφορα κράτη μέλη σχετικά με τη διάθεση των επικίνδυνων αποβλήτων είναι δυνατό να νοθεύσει τους όρους ανταγωνισμού και, ως εκ τούτου, να έχει άμεσες επιπτώσεις στη λειτουργία της κοινής αγοράς· ότι, ειδικότερα, υπάρχουν διαφορές μεταξύ των διαδικασιών που ισχύουν ως προς την επιτήρηση και τον έλεγχο των διασυνοριακών μεταφορών επικίνδυνων αποβλήτων μέσα στην Κοινότητα· ότι, κατά συνέπεια, είναι αναγκαίο στον τομέα αυτό να γίνει η προσέγγιση των νομοθεσιών που προβλέπεται στο άρθρο 100 της συνθήκης·  ότι οι οδηγίες του Συμβουλίου 75/442/ΕΟΚ της 15ης Ιουλίου 1975 περί των στερεών αποβλήτων (8), 76/403/ΕΟΚ της 16ης Απριλίου 1976 περί της εξαλείψεως των πολυχλωροτριφαινυλίων (9) και 78/319/ΕΟΚ έχουν ήδη προβλέψει ορισμένες διατάξεις για τη διάθεση των επικίνδυνων αποβλήτων αλλά δεν έχουν ακόμη ρυθμίσει την επιτήρηση και τον έλεγχο των διασυνοριακών μεταφορών επικίνδυνων αποβλήτων·  ότι ένα αποδοτικό και ορθολογικό σύστημα επιτήρησης και ελέγχου των διασυνοριακών μεταφορών επικίνδυνων αποβλήτων δεν πρέπει ούτε να δημιουργεί εμπόδια στο διακοινοτικό εμπόριο ούτε να επηρεάζει τον ανταγωνισμό·  ότι ο αυξανόμενος όγκος των διασυνοριακών μεταφορών σε μεγάλη απόσταση των επικίνδυνων αποβλήτων στην Κοινότητα δημιουργεί αυξημένους κινδύνους που απαιτούν την επιτήρηση και τον έλεγχο των επικίνδυνων αποβλήτων από τη στιγμή της δημιουργίας τους μέχρι την επεξεργασία τους ή την τελική ασφαλή διάθεσή τους·  ότι τα ανωτέρω απαιτούν υποχρεωτική κοινοποίηση των διασυνοριακών μεταφορών επικίνδυνων αποβλήτων και ένα ενιαίο δελτίο αποστολής·  ότι οι αρμόδιες αρχές των κρατών μελών του προορισμού των αποβλήτων πρέπει να μπορούν να εγείρουν αντιρρήσεις για τις μεταφορές αποβλήτων και ότι κάθε αντίρρηση πρέπει να πληροί ορισμένα κριτήρια και να είναι δεόντως αιτιολογημένη·  ότι είναι επίσης επιθυμητό το κράτος μέλος αποστολής και το κράτος μέλος διαμετακόμισης να μπορούν, υπό ορισμένες προϋποθέσεις, να διατυπώνουν όρους σχετικά με τη μεταφορά των αποβλήτων στο έδαφός τους·  ότι, επιπλέον, σε ορισμένες καταστάσεις και με ορισμένες προϋποθέσεις, το κράτος μέλος αποστολής πρέπει να αντιταχθεί σε μια μεταφορά·  ότι, στην περίπτωση αποβλήτων που μεταφέρονται έξω από την Κοινότητα, το τρίτο κράτος προορισμού και, ενδεχομένως, το τρίτο κράτος διαμετακόμισης πρέπει επίσης να λαμβάνουν κοινοποίηση·  ότι, στην περίπτωση αυτή, προκειμένου να ελέγχονται αποτελεσματικά οι διασυνοριακές μεταφορές επικίνδυνων αποβλήτων, οι τελωνειακές αρχές του τελευταίου κράτους μέλους από το οποίο διέρχεται η αποστολή πρέπει να στέλνουν αντίγραφο του δελτίου αποστολής στην αρμόδια αρχή του εν λόγω κράτους μέλους· ότι ο κάτοχος των αποβλήτων πρέπει να πιστοποιεί στις αρμόδιες αρχές του κράτους μέλους αποστολής ότι τα απόβλητα έχουν φύγει από την Κοινότητα·  ότι, σε ορισμένες περιπτώσεις, μπορεί να χρησιμοποιείται διαδικασία γενικής κοινοποίησης·  ότι, στα πλαίσια της διαδικασίας κοινοποίησης, πρέπει να στέλνονται στις αρμόδιες αρχές των οικείων κρατών μελών πληροφορίες σχετικά με τα συγκεκριμένα απόβλητα, τους παραγωγούς, την ύπαρξη σύμβασης με τον παραλήπτη, τα μέτρα που έχουν προβλεφθεί για τις διαδρομές, την ασφάλιση και τις προϋποθέσεις για την πραγματοποίηση της μεταφοράς αυτής καθεαυτής·  ότι, για να εξασφαλιστεί ότι τα επικίνδυνα απόβλητα δεν δημιουργούν περιττούς κινδύνους, πρέπει να έχουν τη δέουσα συσκευασία και σήμανση· ότι οι οδηγίες που πρέπει να ακολουθηθούν στην περίπτωση κινδύνου ή ατυχήματος πρέπει να συνοδεύουν τα απόβλητα, για την προστασία των ανθρώπων και του περιβάλλοντος από τους κινδύνους που ενδέχεται να προκύψουν κατά τη μεταφορά·  ότι τα κράτη μέλη μπορούν να καθορίζουν σημεία διέλευσης των συνόρων έπειτα από διαβούλευση με την Επιτροπή·  ότι, σύμφωνα με την αρχή «ο ρυπαίνων πληρώνει», το κόστος της εφαρμογής της διαδικασίας κοινοποίησης, συμπεριλαμβανομένου του κόστους των ελέγχων και των αναλύσεων, πρέπει να βαρύνει τον κάτοχο ή/και τον δημιουργό των αποβλήτων·  ότι είναι σημαντικό να οριστεί η ευθύνη του δημιουργού και οποιουδήποτε άλλου προσώπου που ενδέχεται να είναι υπεύθυνο για τις ζημίες και να διευκρινιστούν οι προϋποθέσεις της, προκειμένου να εξασφαλίζεται στον τομέα αυτό μια αποτελεσματική και δίκαιη αποκατάσταση των ζημιών που ενδέχεται να προκληθούν κατά τη μεταφορά των επικίνδυνων αποβλήτων και ότι το Συμβούλιο πρέπει να αποφασίσει το αργότερο μέσα σε τρία χρόνια από τη θέση σε εφαρμογή της παρούσας οδηγίας· ότι το Συμβούλιο θα πρέπει επίσης να πάρει απόφαση μέσα στο ίδιο χρονικό διάστημα για ένα σύστημα ασφάλισης·  ότι, υπό ορισμένες προϋποθέσεις, τα μη σιδηρούχα μεταλλικά απόβλητα που προορίζονται για επαναχρησιμοποίηση, αναγέννηση ή ανακύκλωση πρέπει να εξαιρούνται των διατάξεων της παρούσας οδηγίας·  ότι τα κράτη μέλη πρέπει να γνωστοποιούν στην Επιτροπή οποιαδήποτε πληροφορία έχει σχέση με την εφαρμογή της παρούσας οδηγίας και ειδικότερα πρέπει, κάθε δύο χρόνια, να συντάσσουν εκθέσεις βάσει των οποίων η Επιτροπή θα συντάσσει συνοπτική έκθεση·  ότι η τεχνική επιτροπή που συστήθηκε βάσει της οδηγίας 78/319/ΕΟΚ πρέπει να είναι επίσης αρμόδια για τη σύνταξη και την προσαρμογή ανάλογα με τις ανάγκες του ενιαίου δελτίου αποστολής και της ενιαίας δήλωσης που προβλέπονται στην παρούσα οδηγία και την προσαρμογή του πίνακα των συμβάσεων που προσαρτάται στην παρούσα οδηγία,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Τα κράτη μέλη λαμβάνουν, σύμφωνα με την παρούσα οδηγία, τα αναγκαία μέτρα για την επιτήρηση και τον έλεγχο, με σκοπό την προστασία της ανθρώπινης υγείας και του περιβάλλοντος, των διασυνοριακών μεταφορών επικίνδυνων αποβλήτων τόσο μέσα στην Κοινότητα όσο και κατά την είσοδο ή/και την έξοδό τους από την Κοινότητα.  Άρθρο 2  1. Για τους σκοπούς της παρούσας οδηγίας:  α) ως «επικίνδυνα απόβλητα», καλούμενα στο εξής «απόβλητα», νοούνται: Π τα τοξικά και επικίνδυνα απόβλητα, όπως ορίζονται στο άρθρο 1 στοιχείο β) της οδηγίας 78/319/ΕΟΚ, εξαιρουμένων των χλωριούχων και οργανικών διαλυτών που αναφέρονται στα σημεία 13 και 14 του παραρτήματος της εν λόγω οδηγίας,  - τα PCB, όπως ορίζονται στο άρθρο 1 στοιχείο α) της οδηγίας 76/403/ΕΟΚ·  β) ως «αρμόδιες αρχές» των ενδιαφερομένων κρατών μελών νοούνται η αρμόδια αρχή ή οι αρμόδιες αρχές που ορίζονται σύμφωνα με το άρθρο 16 του κράτους μέλους προορισμού των αποβλήτων, του κράτους μέλους αποστολής των αποβλήτων και, ενδεχομένως, του κράτους μέλους ή των κρατών μελών διαμετακόμισης των αποβλήτων·  γ) ως «δημιουργός αποβλήτων» θεωρείται κάθε πρόσωπο, που η δραστηριότητά του δημιουργεί απόβλητα («αρχικός δημιουργός») ή/και κάθε πρόσωπο που διενεργεί προκατεργασία, ανάμιξη ή άλλες εργασίες που οδηγούν σε αλλαγή της φύσης ή της σύστασης αυτών των αποβλήτων·  δ) ως «κάτοχος των αποβλήτων» νοείται ο δημιουργός των αποβλήτων ή κάθε άλλο πρόσωπο ή επιχείρηση που προτίθεται να πραγματοποιήσει η ίδια ή μέσω άλλου, διασυνοριακή μεταφορά αποβλήτων·  ε) ως «αποδέκτης των αποβλήτων» νοείται το πρόσωπο ή η επιχείρηση στην οποία μεταφέρονται τα απόβλητα για διάθεση·  στ) ως «διάθεση» θεωρείται η διάθεση κατά την έννοια του άρθρου 1 στοιχείο γ) της οδηγίας 78/319/ΕΟΚ.  2. Οι εκφορτώσεις στην ξηρά αποβλήτων που δημιουργούνται από τη συνήθη λειτουργία σκαφών, συμπεριλαμβανομένων και των υπολειμματικών υδάτων και των καταλοίπων, δεν θεωρούνται κατά την έννοια της παρούσας οδηγίας ως διασυνοριακές μεταφορές αποβλήτων.  Άρθρο 3  1. Όταν ο κάτοχος των αποβλήτων προτίθεται να μεταφέρει ο ίδιος ή μέσω άλλου τα απόβλητα από ένα κράτος μέλος σε άλλο, ή να τα διαμετακομίσει μέσω ενός ή περισσοτέρων κρατών μελών ή να τα μεταφέρει σε ένα κράτος μέλος από ένα τρίτο κράτος, στέλνει κοινοποίηση στις αρμόδιες αρχές των ενδιαφερομένων κρατών μελών.  2. Η κοινοποίηση γίνεται μέσω ενός ενιαίου δελτίου αποστολής, καλουμένου στο εξής «δελτίο αποστολής», που συντάσσεται σύμφωνα με το άρθρο 15 και το περιεχόμενο του οποίου περιλαμβάνεται στο παράρτημα Ι.  3. Στα πλαίσια αυτής της κοινοποίησης, ο κάτοχος των αποβλήτων οφείλει να παρέχει στις αρμόδιες αρχές των ενδιαφερομένων κρατών μελών, επαρκείς πληροφορίες, και ειδικότερα σχετικά με:  - την προέλευση και τη σύνθεση των αποβλήτων και τα στοιχεία του δημιουργού τους· στην περίπτωση αποβλήτων διαφόρων προελεύσεων, λεπτομερή κατάλογο των αποβλήτων και τα στοιχεία των αρχικών δημιουργών, όταν υπάρχουν,  - τις διατάξεις που προβλέπονται στο θέμα των δρομολογίων και της ασφάλισης για τις ζημιές σε τρίτους,  - τα μέτρα που πρέπει να ληφθούν στον τομέα της ασφάλειας της μεταφοράς και, ιδίως, την τήρηση από τον μεταφορέα των όρων που έχουν καθοριστεί από τα ενδιαφερόμενα κράτη μελη για την εκτέλεση αυτής της μεταφοράς,  - την ύπαρξη σύμβασης με τον αποδέκτη των αποβλήτων, ο οποίος οφείλει να διαθέτει επαρκείς τεχνικές ικανότητες για τη διάθεση των εν λόγω αποβλήτων, υπό συνθήκες που δεν δημιουργούν κινδύνους για την ανθρώπινη υγεία ή το περιβάλλον. Σε περίπτωση αποθήκευσης, επεξεργασίας ή εναπόθεσης των αποβλήτων εντός κράτους μέλους, ο αποδέκτης πρέπει επίσης να είναι κάτοχος αδείας σύμφωνα με το άρθρο 9 της οδηγίας 78/319/ΕΟΚ ή το άρθρο 6 της οδηγίας 76/403/ΕΟΚ.  4. Σε περίπτωση μεταφοράς των αποβλήτων εκτός της Κοινότητας με σκοπό τη διάθεσή τους, ο κάτοχος των αποβλήτων στέλνει κοινοποίηση στο τρίτο κράτος προορισμού, και, εφόσον υπάρχουν, στο τρίτο κράτος ή τα τρίτα κράτη διαμετακόμισης, καθώς και στις αρμόδιες αρχές των ενδιαφερόμενων κρατών μελών.  Άρθρο 4  1. Διασυνοριακή μεταφορά μπορεί να πραγματοποιηθεί μόνο αφού η αρμόδια αρχή του κράτους μέλους που αναφέρεται στην παράγραφο 2 στοιχεία α) και β) γνωρίσει την παραλαβή της κοινοποίησης. Η απόδειξη παραλαβής καταχωρείται στο δελτίο αποστολής.  2. Η απόδειξη παραλαβής ή οποιαδήποτε αντίρρηση που εγείρεται σύμφωνα με την παράγραφο 3, πρέπει να διαβιβάζεται στον κάτοχο των αποβλήτων ένα μήνα το αργότερο μετά την παραλαβή της κοινοποίησης:  α) είτε από την αρμόδια αρχή του κράτους μέλους προορισμού·  β) είτε, σε περίπτωση μεταφοράς αποβλήτων προς διάθεση εκτός της Κοινότητας, ή αποβλήτων από τρίτη χώρα που διαμετακομίζονται μέσα από την Κοινότητα για διάθεση εκτός της Κοινότητας, από την αρμόδια αρχή του τελευταίου κράτους μέλους από το οποίο διέρχεται η αποστολή αυτή,  με αντίγραφο προς τον αποδέκτη των αποβλήτων και τις αρμόδιες αρχές των υπόλοιπων ενδιαφερόμενων κρατών μελών. 3. Οι αντιρρήσεις πρέπει να αιτιολογούνται με βάση τις νομοθετικές και κανονιστικές διατάξεις για την προστασία του περιβάλλοντος, της ασφάλειας και της δημόσιας τάξης ή για την προστασία της υγείας, που συμφωνούν με την παρούσα οδηγία ή με άλλες σχετικές κοινοτικές πράξεις ή με σχετικές διεθνείς συμβάσεις που έχει συνάψει το ενδιαφερόμενο κράτος μέλος πριν από την κοινοποίηση της παρούσας οδηγίας.  4. Μόλις η αρμόδια αρχή του κράτους μέλους που αναφέρεται στην παράγραφο 2 στοιχεία α) ή β), βεβαιωθεί ότι τα προβλήματα στα οποία βασίζονται οι αντιρρήσεις της έχουν λυθεί, στέλνει αμέσως απόδειξη παραλαβής στον κάτοχο των αποβλήτων με αντίγραφο στον αποδέκτη των αποβλήτων και τις αρμόδιες αρχές των υπόλοιπων ενδιαφερόμενων κρατών μελών.  5. Η απόδειξη παραλαβής, που διαβιβάζεται από τις αρμόδιες αρχές του κράτους μέλους που αναφέρεται στην παράγραφο 2 στοιχεία α) ή β) στον κάτοχο των αποβλήτων, σύμφωνα με το παρόν άρθρο, δεν απαλλάσσει τον δημιουργό των αποβλήτων αυτών ή οποιοδήποτε άλλο πρόσωπο από τις υποχρεώσεις του που απορρέουν από τις ισχύουσες εθνικές και κοινοτικές διατάξεις.  6. Με την επιφύλαξη των παραγράφων 1 και 2, οι αρμόδιες αρχές του κράτους μέλους αποστολής και οι αρμόδιες αρχές του ή των κρατών μελών διαμετακόμισης, εφόσον υπάρχουν, έχουν στη διάθεσή τους διάστημα δεκαπέντε ημερών από την κοινοποίηση προκειμένου να διατυπώσουν, ενδεχομένως, όρους σχετικά με τη μεταφορά των αποβλήτων από το εθνικό έδαφός τους. Οι όροι αυτοί, που διαβιβάζονται στον κάτοχο των αποβλήτων, με αντίγραφο στις αρμόδιες αρχές των ενδιαφερομένων κρατών μελών, δεν μπορούν να είναι αυστηρότεροι από τους όρους που ισχύουν για παρόμοιες μεταφορές που διενεργούνται εξ ολοκλήρου εντός του εν λόγω κράτους μέλους και πρέπει να βρίσκονται στα πλαίσια των ισχυουσών συμφωνιών. Ο κάτοχος των αποβλήτων πρέπει να συμμορφωθεί με τους όρους αυτούς προκειμένου να πραγματοποιήσει τη μεταφορά.  Το αργότερο είκοσι ημέρες μετά την παραλαβή της κοινοποίησης, οι αρμόδιες αρχές του κράτους μέλους αποστολής μπορούν να εγείρουν αντιρρήσεις, επειδή η μεταφορά των αποβλήτων επηρεάζει αρνητικά την εφαρμογή προγραμμάτων που καταρτίζονται σύμφωνα με το άρθρο 12 της οδηγίας 78/319/ΕΟΚ ή το άρθρο 6 της οδηγίας 76/403/ΕΟΚ ή επειδή η μεταφορά είναι αντίθετη με υποχρεώσεις που απορρέουν από διεθνείς συμφωνίες για το θέμα αυτό, οι οποίες έχουν συναφθεί πριν από την κοινοποίηση της παρούσας οδηγίας. Οι αντιρρήσεις αυτές διαβιβάζονται στον κάτοχο των αποβλήτων, με αντίγραφα στις αρμόδιες αρχές των ενδιαφερομένων κρατών μελών.  Άρθρο 5  1. Ο κάτοχος των αποβλήτων μπορεί να προσφύγει σε διαδικασία γενικής κοινοποίησης, όταν απόβλητα που παρουσιάζουν τα ίδια φυσικά και χημικά χαρακτηριστικά αποστέλλονται τακτικά προς τον ίδιο αποδέκτη μέσω ίδιου τελωνείου εξόδου του κράτους μέλους αποστολής, μέσω του ίδιου τελωνείου εισόδου του κράτους μέλους προορισμού και, σε περίπτωση διαμετακόμισης, μέσω των ίδιων τελωνείων εισόδου και εξόδου του κράτους μέλους ή των κρατών μελών διαμετακόμισης.  2. Οι αρμόδιες αρχές του κράτους μέλους πυ αναφέρονται στο άρθρο 4 παράγραφος 2 στοιχεία α) και β) και, ενδεχομένως, του κράτους μέλους ή των κρατών μελών διαμετακόμισης, μπορούν να εξαρτούν την έγκρισή τους από την εφαρμογή αυτής της διαδικασίας γενικής κοινοποίησης, από την παροχή ορισμένων πληροφοριών, όπως σχετικά με τις ακριβείς ποσότητες, ή τους περιοδικούς καταλόγους των αποβλήτων προς μεταφορά.  3. Στα πλαίσια μιας διαδικασίας γενικής κοινοποίησης, μια και μόνη απόδειξη παραλαβής, κατά την έννοια του άρθρου 4 παράγραφος 1, μπορεί να καλύπτει περισσότερες αποστολές αποβλήτων για μια περίοδο ενός έτους το πολύ.  4. Η γενική κοινοποίηση πρέπει να γίνεται μέσω του δελτίου αποστολής.  Άρθρο 6  1. Μετά τη λήψη της απόδειξης παραλαβής που αναφέρεται στα άρθρα 4 και 5, ο κάτοχος των αποβλήτων συμπληρώνει το δελτίο αποστολής και αποστέλλει αντίγραφα στις αρμόδιες αρχές των ενδιαφερομένων κρατών μελών και στα ενδιαφερόμενα τρίτα κράτη πριν από την πραγματοποίηση της μεταφοράς.  2. Κάθε μεταφορά συνοδεύεται από αντίγραφο του δελτίου αποστολής, συμπεριλαμβανομένης της απόδειξης παραλαβής.  3. Όλες οι επιχειρήσεις που ενέχονται σε μεταγενέστερο στάδιο των εργασιών αυτών, συμπληρώνουν το δελτίο αποστολής, όπου υπάρχει ένδειξη, το υπογράφουν και κρατούν αντίγραφό του.  4. Μέσα σε δεκαπέντε ημέρες από την παραλαβή των αποβλήτων, ο αποδέκτης των αποβλήτων διαβιβάζει στον κάτοχο των αποβλήτων, στις αρμόδιες αρχές των ενδιαφερομένων κρατών μελών και στα ενδιαφερόμενα τρίτα κράτη αντίγραφα του δεόντως συμπληρωμένου δελτίου αποστολής. Τα αντίγραφα αυτά φυλάσσονται επί μία διετία τουλάχιστον.  Άρθρο 7  Κατά παρέκκλιση του άρθρου 6 παράγραφος 4, όταν τα απόβλητα εγκαταλείπουν την Κοινότητα, προκειμένου να διατεθούν εκτός της Κοινότητας, οι τελωνειακές αρχές του τελευταίου κράτους μέλους μέσω του οποίου διέρχεται η αποστολή διαβιβάζουν αντίγραφο του δελτίου αποστολής στις αρμόδιες αρχές αυτού του κράτους μέλους, οι οποίες το φυλάσσουν τουλάχιστον επί δύο έτη. Ο κάτοχος των αποβλήτων δηλώνει ή βεβαιώνει στις αρμόδιες αρχές του κράτους μέλους αποστολής, το αργότερο σε έξι εβδομάδες αφού τα απόβλητα εγκατέλειψαν την Κοινότητα, ότι τα απόβλητα έφθασαν στον προβλεπόμενο προορισμό τους και αναφέρει το τελευταίο τελωνείο της Κοινότητας μέσω του οποίου διήλθε η αποστολή.  Άρθρο 8  1. Οι διασυνοριακές μεταφορές πρέπει να πληρούν τις παρακάτω προϋποθέσεις:  α) τα απόβλητα πρέπει να είναι καταλλήλως συσκευασμένα·  β) οι συσκευασίες πρέπει να είναι εφοδιασμένες με κατάλληλες ετικέτες που να αναφέρουν, εκτός από τη φύση, τη σύσταση και την ποσότητα των αποβλήτων, τον(τους) αριθμό(ούς) τηλεφώνου του(των) προσώπου(ων) από το(τα) οποίο(α) θα μπορούν να λαμβάνονται οδηγίες ή συμβουλές σε οποιαδήποτε στιγμή κατά τη διάρκεια της μεταφοράς·  γ) οι οδηγίες σε περίπτωση κινδύνου ή ατυχήματος πρέπει να συνοδεύουν τα απόβλητα·  δ) οι ετικέτες και οδηγίες που προβλέπονται στα στοιχεία β) και γ) πρέπει να συντάσσονται στις γλώσσες των ενδιαφερομένων κρατών μελών.  2. Οι προϋποθέσεις που προβλέπονται στην παράγραφο 1 θεωρείται ότι πληρούνται όταν ένα κράτος μέλος εφαρμόζει τις διατάξεις που ισχύουν επί του θέματος δυνάμει των Διεθνών Συμβάσεων Μεταφορών που απαριθμούνται στο παράρτημα ΙΙ, των οποίων αποτελεί συμβεβλημένο μέρος, εφόσον οι Συμβάσεις αυτές καλύπτουν τα απόβλητα που αφορά η παρούσα οδηγία.  Άρθρο 9  Τα κράτη μέλη μπορούν να καθορίζουν σημεία διέλευσης των συνόρων για τις μεταφορές αποβλήτων ανάλογα με τις ανάγκες και μετά από διαβούλευση με την Επιτροπή.  Άρθρο 10  Σύμφωνα με την αρχή ο «ρυπαίνων πληρώνει», το κόστος της εφαρμογής της διαδικασίας κοινοποίησης και επιτήρησης, συμπεριλαμβανομένων των αναγκαίων αναλύσεων και ελέγχων, χρεώνεται στον κάτοχο ή/και τον δημιουργό των αποβλήτων από το ενδιαφερόμενο κράτος μέλος, εφόσον το κόστος αυτό είναι ανάλογο με εκείνο το οποίο θα συνεπάγοντο οι αυτές ενέργειες για τους ίδιους τύπους αποβλήτων σε περίπτωση μεταφοράς διεξαγομένης καθ ' ολοκληρίαν στο εσωτερικό αυτού του κράτους μέλους.  Άρθρο 11  1. Με την επιφύλαξη των εθνικών διατάξεων σχετικά με την αστική ευθύνη, όποιος και να είναι ο τόπος διάθεσης των αποβλήτων, ο δημιουργός των αποβλήτων λαμβάνει όλα τα απαραίτητα μέτρα προκειμένου η διάθεση των αποβλήτων, είτε από τον ίδιο είτε μέσω άλλων, να γίνει κατά τρόπο ώστε να προστατεύεται η ποιότητα του περιβάλλοντος σύμφωνα με τις οδηγίες 75/442/ΕΟΚ και 78/319/ΕΟΚ, καθώς και την παρούσα οδηγία.  2. Τα κράτη μέλη λαμβάνουν όλα τα απαραίτητα μέτρα για την εκτέλεση των υποχρεώσεων που προβλέπονται στην παράγραφο 1.  3. Το Συμβούλιο, αποφασίζοντας με τη διαδικασία που προβλέπεται στο άρθρο 100 της συνθήκης καθορίζει, το αργότερο μέχρι τις 30 Σεπτεμβρίου 1988, τις προϋποθέσεις της αστικής ευθύνης του δημιουργού, σε περίπτωση ζημίας, ή οποιουδήποτε άλλου προσώπου το οποίο ενδέχεται να ευθύνεται για τις εν λόγω ζημίες και καθορίζει επίσης το σύστημα ασφάλισης.  Άρθρο 12  1. Τα κράτη μέλη διαβιβάζουν στην Επιτροπή, όχι αργότερα από τις 31 Δεκεμβρίου 1985, το (τα) όνομα (τα), τη (τις) διεύθυνση (εις) και τους αριθμούς τηλεφώνου και τηλετύπου των αρμόδιων αρχών και των εγκαταστάσεων βιομηχανιών ή επιχειρήσεων, στις οποίες έχει δοθεί άδεια για τη διάθεση των αποβλήτων, κατά την έννοια του άρθρου 3 παράγραφος 3 τελευταία περίπτωση.  Τα κράτη μέλη γνωστοποιούν στην Επιτροπή τακτικά κάθε τροποποίηση των στοιχείων αυτών.  2. Η Επιτροπή διαβιβάζει αμελλητί τις πληροφορίες που αναφέρονται στην παράγραφο 1 στα άλλα κράτη μέλη.  Άρθρο 13  1. Ανά διετία και για πρώτη φορά την 1η Οκτωβρίου 1987, τα κράτη μέλη διαβιβάζουν στην Επιτροπή εκθέσεις σχετικά με την εφαρμογή της παρούσας οδηγίας και με την κατάσταση στον τομέα των διασυνοριακών μεταφορών στο έδαφός τους.  2. Οι εκθέσεις αυτές περιλαμβάνουν κυρίως τα κάτωθι στοιχεία:  - τις διασυνοριακές μεταφορές αποβλήτων που προέρχονται από ατυχήματα μεγάλης εκτάσεως, ιδίως κατά την έννοια του άρθρου 1 της οδηγίας 82/501/ΕΟΚ του Συμβουλίου της 24ης Ιουνίου 1982 περί του κινδύνου ατυχημάτων μεγάλης εκτάσεως τον οποίο περικλείουν ορισμένες βιομηχανικές δραστηριότητες (1),  - σοβαρές ανωμαλίες σε θέματα διασυνοριακών μεταφορών των αποβλήτων που διέπει η παρούσα οδηγία και που έχουν προκαλέσει ή είναι δυνατό να προκαλέσουν στο μέλλον σοβαρούς κινδύνους για τον άνθρωπο ή το περιβάλλον,  - την ποσότητα και τον τύπο των αποβλήτων που εισέρχονται στο έδαφός τους για διάθεση και την ποσότητα και τον τύπο των αποβλήτων που δημιουργούνται στο έδαφός τους και στη συνέχεια εξάγονται οριστικά.  Άρθρο 14  Με βάση τις εκθέσεις που προβλέπει το άρθρο 13, η Επιτροπή ετοιμάζει κάθε δύο χρόνια συγκεντρωτική έκθεση την οποία υποβάλλει στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή.  Άρθρο 15  Η τεχνική επιτροπή που έχει συσταθεί βάσει του άρθρου 18 της οδηγίας 78/319/ΕΟΚ και η οποία αποφασίζει κατά τη διαδικασία του άρθρου 19 αυτής της οδηγίας, είναι αρμόδια για τη σύνταξη, σύμφωνα με τα στοιχεία που περιέχονται αντίστοιχα στα παραρτήματα Ι και ΙΙΙ, του δελτίου αποστολής, συμπεριλαμβανομένων των γενικών οδηγιών, και της ενιαίας δήλωσης του άρθρου 17. Είναι επίσης αρμόδια για την προσαρμογή στην τεχνολογική πρόοδο, κατά την αυτή διαδικασία, του δελτίου αποστολής, της δήλωσης και του καταλόγου των διεθνών συμβάσεων μεταφορών που περιλαμβάνονται στο παράρτημα ΙΙ.  Άρθρο 16  Τα κράτη μέλη ορίζουν τις αρμόδιες αρχές για τους σκοπούς του άρθρου 4.  Άρθρο 17  Απόβλητα (συμπεριλαμβανομένων ιδίως των αποβλήτων, των παλαιοσιδήρων, της ιλύος, της τέφρας και του κονιορτού) μη σιδηρούχων μετάλλων τα οποία προορίζονται για επαναχρησιμοποίηση, αναγέννηση ή ανακύκλωση βάσει σύμβασης που αφορά παρόμοιες ενέργειες, δεν διέπονται από την παρούσα οδηγία, εφόσον πληρούνται οι ακόλουθες προϋποθέσεις:  α) ο κάτοχος πρέπει να δηλώνει στο ενιαίο έντυπο το περιεχόμενο του οποίου προσδιορίζεται στο παράρτημα ΙΙΙ και το οποίο πρέπει να συνοδεύει τη μεταφορά, ότι τα υλικά αυτά προορίζονται για τις εν λόγω ενέργειες και είναι υποχρεωμένος να διαβιβάσει αντίγραφο του εγγράφου αυτού στις αρμόδιες αρχές του κράτους μέλους που αναφέρεται στο άρθρο 4 παράγραφος 2 στοιχεία α) ή β)·  β) ο αποδέκτης πρέπει να δηλώνει στο ίδιο έγγραφο, το οποίο διαβιβάζει στις αρμόδιες αρχές του κράτους μέλους που αναφέρονται στο στοιχείο α) το αργότερο δεκαπέντε ημέρες μετά την παραλαβή των υλικών, ότι οι ενέργειες αυτές όντως θα πραγματοποιηθούν.  Άρθρο 18  1. Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία από την 1η Οκτωβρίου 1985. Πληροφορούν αμέσως την Επιτροπή σχετικά.  2. Τα κράτη μέλη ανακοινώνουν στην Επιτροπή τα κείμενα των διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί σχετικά τα άλλα κράτη μέλη.  Άρθρο 19  Η παρούσα οδηγία απευθύνεται στα κράτη μέλη.  Βρυξέλλες, 6 Δεκεμβρίου 1984.  Για το Συμβούλιο  Ο Πρόεδρος  L. KAVANAGH  (1) ΕΕ αριθ. C 53 της 25. 2. 1983, σ. 3, και  ΕΕ αριθ. C 186 της 12. 7. 1983, σ. 3.  (2) ΕΕ αριθ. C 184 της 11. 7. 1983, σ. 50.  (3) ΕΕ αριθ. C 176 της 4. 7. 1983, σ. 4.  (4) ΕΕ αριθ. C 112 της 20. 12. 1973, σ. 3.  (5) ΕΕ αριθ. C 139 της 13. 6. 1977, σ. 3.  (6) ΕΕ αριθ. C 46 της 17. 2. 1983, σ. 1.  (7) ΕΕ αριθ. L 84 της 31. 3. 1978, σ. 43.  (8) ΕΕ αριθ. L 194 της 25. 7. 1975, σ. 39.  (9) ΕΕ αριθ. L 108 της 26. 4. 1976, σ. 41.  (1) ΕΕ αριθ. L 230 της 5. 8. 1982, σ. 1.   ΠΑΡΑΡΤΗΜΑ Ι  ΠΕΡΙΕΧΟΜΕΝΟ ΤΟΥ ΕΝΙΑΙΟΥ ΔΕΛΤΙΟΥ ΑΠΟΣΤΟΛΗΣ  ΜΕΡΟΣ Α  Πληροφορίες που πρέπει να δίδονται κατά την κοινοποίηση  (γενικές οδηγίες - παράγραφος 1)  1. Κάτοχος των αποβλήτων (α)  2. Γενική κοινοποίηση ή κοινοποίηση μιας μόνο μεταφοράς  3. α) Αποδέκτης των αποβλήτων (α)  β) Αριθμός αδείας (όπου χρειάζεται)  γ) Στοιχεία για τη σύμβαση ματαξύ του κατόχου και του αποδέκτη  4. Δημιουργός (οί) των αποβλήτων (α)  5. α) Μεταφορέας (είς) των αποβλήτων (α)  β) Αριθμός αδείας (όπου χρειάζεται) (β)  6. α) Χώρα προέλευσης των αποβλήτων  β) Αρμόδια αρχή (γ)  7. α) Προβλεπόμενες χώρες διαμετακόμισης  β) Αρμόδια αρχή (γ)  8. α) Χώρα προορισμού της αποστολής  β) Αρμόδια αρχή (γ)  9. Προβλεπόμενη (ες) ημερομηνία (ες) μεταφοράς (δ)  10. Προβλεπόμενος τρόπος μεταφοράς (οδική, αεροπορική, θαλάσσια κλπ.)  11. Πληροφορίες για την ασφάλιση για ζημιές σε τρίτους (στ)  12. Ονομασία και φυσική περιγραφή των αποβλήτων και της σύνθεσής τους (ε)  13. Προβλεπόμενος τρόπος συσκευασίας  14. Ποσότητα (ες) (kg) (ζ)  15. Κατάταξη ΟΗΕ  16. Διαδικασία δημιουργίας των αποβλήτων  17. Είδος κινδύνου: Έκρηξη / Αντίδραση / Διάβρωση / Τοξικότητα / Ανάφλεξη / Άλλος  18. Εξωτερική μορφή των αποβλήτων στους . . . °C: Σκόνη / Στερεό / Παχύρρευστα ή σιροπώδη υγρά / Λάσπη / Υγρό/ Αέριο / Άλλη  Χρώμα  19. Τόπος δημιουργίας των αποβλήτων  20. Τόπος διάθεσης των αποβλήτων  21. Μέθοδος διάθεσης των αποβλήτων  22. Έτερα στοιχεία  23. Δήλωση του κατόχου για την ακρίβεια του περιεχομένου του εντύπου· τόπος, ημερομηνία, υπογραφή του κατόχου  ΜΕΡΟΣ Β  Απόδειξη παραλαβής  (βλ. γενικές οδηγίες - παράγραφος 2)  1. Ημερομηνία παραλαβής της κοινοποίησης  2. Ημερομηνία αποστολής της απόδειξης  3. Διάρκεια ισχύος της απόδειξης  4. Διευκρίνιση αν η απόδειξη παραλαβής αφορά μία ή περισσότερες μεταφορές  5. Ημερομηνία, υπογραφή και σφραγίδα της αρμόδιας αρχής  ΜΕΡΟΣ Γ  Ρυθμίσεις για τη μεταφορά  (βλ. γενικές οδηγίες - παράγραφος 3)  1. α/α αποστολής  2. Στοιχεία ταυτότητας του μεταφορικού μέσου  3. Αριθμός και τύπος των περιεκτών, σήμανση, αριθμοί κλπ.  4. Ακριβείς ποσότητες (kg)  5. Τελωνεία εισόδου της (των) χώρας (χωρών) από το έδαφος της οποίας (των οποίων) θα διέλθει η αποστολή  6. Ειδικοί όροι (αν υπάρχουν) που τίθενται από τα ενδιαφερόμενα κράτη μέλη για τις μεταφορές δια του εδάφους τους  7. Δήλωση του κατόχου και του μεταφορέα για την ακρίβεια των στοιχείων· τόπος, ημερομηνία, υπογραφή του κατόχου και του μεταφορέα  ΜΕΡΟΣ Δ  Παραλαβή από τον αποδέκτη  (βλ. γενικές οδηγίες - παράγραφος 4)  Δήλωση του αποδέκτη ότι παρέλαβε τα απόβλητα για διάθεση και σχετικά με την ποσότητά τους· τόπος, ημερομηνία και υπογραφή του αποδέκτη  ΜΕΡΟΣ Ε  Θεώρηση του τελωνείου  (βλ. γενικές οδηγίες - παράγραφος 5)  1. Διεύθυνση του τελωνείου  2. Βεβαίωση ότι τα απόβλητα εξήλθαν από το τελωνειακό έδαφος της Κοινότητας  3. Ημερομηνία εξόδου  4. Ημερομηνία, σφραγίδα και υπογραφή της τελωνειακής αρχής  ΓΕΝΙΚΕΣ ΟΔΗΓΙΕΣ  Σημείωση: Κάθε αρμόδια αρχή μπορεί να ζητήσει περαιτέρω στοιχεία ή έγγραφα που θα συμπληρώνουν τα στοιχεία που παρέχονται στο δελτίο αποστολής.  1. Το μέρος Α του δελτίου αποστολής πρέπει να συμπληρώνεται από τον κάτοχο των αποβλήτων και να αποστέλλεται στην αρμόδια αρχή του κράτους μέλους προορισμού των αποβλήτων ή, στην περίπτωση που τα απόβλητα εξάγονται προς προορισμό εκτός της Κοινότητας ή διαμετακομίζονται δια της Κοινότητας, στην αρμόδια αρχή του τελευταίου κράτους μέλους δια του οποίου διέρχεται η αποστολή, με αντίγραφα στο τρίτο κράτος προορισμού και στις αρμόδιες αρχές των άλλων κρατών μελών τις οποίες αφορά η μεταφορά.  2. Το μέρος Β πρέπει να συμπληρώνεται από την αρμόδια αρχή του κράτους μέλους στο οποίο απευθύνεται η κοινοποίηση και επιστρέφεται στον κάτοχο των αποβλήτων εντός μηνός από την παραλαβή της κοινοποίησης.  Η διασυνοριακή μεταφορά επικίνδυνων αποβλήτων εκτελείται μόνο μετά τη λήψη της απόδειξης παραλαβής της κοινοποίησης από την προαναφερόμενη αρμόδια αρχή. Η απόδειξη παραλαβής πρέπει να συνοδεύει την αποστολή. 3. Αφού παραλάβει την απόδειξη από την αρμόδια αρχή, ο κάτοχος των αποβλήτων και ο μεταφορέας συμπληρώνουν από κοινού το μέρος Γ του δελτίου αποστολής. Το δελτίο αποστολής, δεόντως συμπληρωμένο, πρέπει να συνοδεύει την αποστολή. Πριν από την εκτέλεση της αποστολής, αντίγραφα του εν λόγω εγγράφου πρέπει να αποσταλούν στις αρμόδιες αρχές των ενδιαφερομένων κρατών μελών.  4. Το μέρος Δ συμπληρώνεται από τον αποδέκτη κατά την παραλαβή των αποβλήτων, εφόσον ο εν λόγω αποδέκτης βρίσκεται σε κράτος μέλος.  Ο αποδέκτης πρέπει να αποστείλει αντίγραφο του δεόντως συμπληρωμένου δελτίου αποστολής στον κάτοχο των αποβλήτων και στις αρμόδιες αρχές των ενδιαφερομένων κρατών μελών.  5. Προκειμένου για απόβλητα που εξάγονται από την Κοινότητα για διάθεση εκτός της Κοινότητας, ή για απόβλητα που διαμετακομίζονται δια της Κοινότητας, το μέρος Ε συμπληρώνεται από τις τελωνειακές αρχές του τελωνείου δια του οποίου τα απόβλητα εγκαταλείπουν την Κοινότητα και αποστέλλεται στην αρμόδια αρχή του εν λόγω κράτους μέλους. Στην περίπτωση αυτή, ο κάτοχος των αποβλήτων οφείλει να βεβαιώσει στην αρμόδια αρχή του κράτους μέλους αποστολής, το πολύ εντός έξι εβδομάδων αφότου τα απόβλητα εξήλθαν από την Κοινότητα, ότι τα απόβλητα έφθασαν στον προορισμό τους και να υποδείξει το τελευταίο τελωνείο της Κοινότητας από όπου πέρασαν.  (α) Πλήρες όνομα και διεύθυνση, αριθμός τηλεφώνου κα τηλετύπου καθώς και όνομα, διεύθυνση, αριθμός τηλεφώνου ή τηλετύπου του αρμόδιου προσώπου.  (β) Στην περίπτωση που δεν υπάρχει ειδική άδεια, ο μεταφορέας πρέπει να είναι σε θέση να αποδείξει ότι συμμορφώνεται με τους κανόνες που ισχύουν στο ενδιαφερόμενο κράτος μέλος σχετικά με τη μεταφορά αποβλήτων του είδους αυτού.  (γ) Πλήρες όνομα και διεύθυνση καθώς και αριθμός τηλεφώνου και τηλετύπου. Τα στοιχεία αυτά είναι απαραίτητα μόνο στην περίπτωση που τα ενδιαφερόμενα κράτη είναι κράτη μέλη. Άλλως σημειώνονται μόνον αν είναι γνωστά.  (δ) Στην περίπτωση γενικής κοινοποίησης που αφορά περισσότερες από μία μεταφορές, αναγράφονται είτε οι πιθανές ημερομηνίες κάθε μεταφοράς, είτε, αν οι ημερομηνίες αυτές δεν είναι γνωστές, η πιθανή συχνότητα των μεταφορών αυτών.  (ε) Το είδος και η συγκέντρωση των πλέον χαρακτηριστικών συστατικών, όσον αφορά την τοξικότητα και τους άλλους κινδύνους που παρουσιάζουν τα απόβλητα. Απαιτείται προσέτι, εφόσον είναι δυνατό, ανάλυση για τον προβλεπόμενο τρόπο διάθεσης, ιδίως αν πρόκειται για πρώτη μεταφορά.  (στ) Μερικά από τα στοιχεία που πρέπει να παρέχονται εφόσον απαιτείται ασφάλιση: ασφαλιστής, αριθμός ασφαλιστηρίου, ημερομηνία λήξης.   ΠΑΡΑΡΤΗΜΑ ΙΙ  ΠΙΝΑΚΑΣ ΤΩΝ ΔΙΕΘΝΩΝ ΣΥΜΒΑΣΕΩΝ ΜΕΤΑΦΟΡΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 8 ΠΑΡΑΓΡΑΦΟΣ 2 (1)  1. ADR:  Ευρωπαϊκή Συμφωνία για τις Διεθνείς Οδικές Μεταφορές Επικινδύνων Εμπορευμάτων (1957)·  2. CIM:  Διεθνής Σύμβαση για τη Σιδηροδρομική Μεταφορά Εμπορευμάτων (1924) (2),  η οποία στο παράρτημα Ι περιλαμβάνει:  RID:  Διεθνείς Κανονισμοί για τις Σιδηροδρομικές Μεταφορές Επικινδύνων Εμπορευμάτων (1924)·  3. Σύμβαση SOLAS:  Διεθνής Συμφωνία για την Προστασία της Ανθρώπινης Ζωής στη Θάλασσα (1974)·  4. Κώδικας IMDG (3):  Διεθνής Θαλάσσιος Κώδικας για τα Επικίνδυνα Εμπορεύματα·  5. Σύμβαση του Σικάγου:  Σύμβαση για τη Διεθνή Πολιτική Αεροπορία (1944)· το παράρτημα 18 της σύμβασης αυτής αφορά την εναέρια μεταφορά επικίνδυνων εμπορευμάτων (ΤΙ: Τεχνικές Οδηγίες για την ασφαλή αεροπορική μεταφορά επικίνδυνων εμπορευμάτων)·  6. Σύμβαση MARPOL:  Διεθνής Συμφωνία για την Πρόληψη της Ρύπανσης της Θάλασσας από τα Πλοία (1973/1978)·  7. ADNR:  Κανονισμοί για τη Μεταφορά Επικίνδυνων Ουσιών στο Ρήνο (1970).  (1) Ο παρών πίνακας περιλαμβάνει τις συμβάσεις που ισχύουν κατά την ημερομηνία της έκδοσης της παρούσας οδηγίας. Ο πίνακας μπορεί να αναπροσαρμοστεί από την τεχνική επιτροπή του άρθρου 15.  (2) Από την 1η Μαΐου 1985 η εν λόγω σύμβαση θα καλείται:  COTIF: Σύμβαση για τις Διεθνείς Σιδηροδρομικές Μεταφορές.  Οι RID θα γίνουν παράρτημα της COTIF, με τίτλο:  «Κανονισμοί για τις διεθνείς σιδηροδρομικές μεταφορές επικινδύνων εμπορευμάτων».  (3) Από την 1η Ιανουαρίου 1985 ο κώδικας IMDG θα ενσωματωθεί στη Σύμβαση SOLAS.   ΠΑΡΑΡΤΗΜΑ ΙΙΙ  ΔΗΛΩΣΕΙΣ ΣΧΕΤΙΚΑ ΜΕ ΑΠΟΒΛΗΤΑ ΠΟΥ ΠΡΟΟΡΙΖΟΝΤΑΙ ΓΙΑ ΕΠΑΝΑΧΡΗΣΙΜΟΠΟΙΗΣΗ, ΑΝΑΓΕΝΝΗΣΗ Ή ΑΝΑΚΥΚΛΩΣΗ  Α. ΔΗΛΩΣΗ ΤΟΥ ΚΑΤΟΧΟΥ (1)  Όνομα και διεύθυνση του κατόχου .............................................................  ................................ ............................................................. .... .............................................................  ................................. ............................................................. ...  Τα παρακάτω υλικά (2) ............................................................. ............................................................. .................................... ............................................................. ............................................................. .................................... ............................................................. ............................................................. ....................................  προορίζονται για επαναχρησιμοποίηση/αναγέννηση/ανακύκλωση με βάση σύμβαση που συνάφθηκε με (3) ............................................................. ............................................................. .................................... ............................................................. ............................................................. .................................... ............................................................. ............................................................. ....................................  Τα υλικά αυτά δεν εμπίπτουν στις διατάξεις της οδηγίας 84/631/ΕΟΚ σύμφωνα με το άρθρο 17.  Ημερομηνία και υπογραφή του κατόχου  Β. ΔΗΛΩΣΗ ΤΟΥ ΑΠΟΔΕΚΤΗ (4)  Όνομα και διεύθυνση του αποδέκτη ............................................................. ............................................................. .................................... ............................................................. ............................................................. ....................................  Βεβαιώνουμε ότι τα παραπάνω υλικά προορίζονται πράγματι για επαναχρησιμοποίηση/αναγέννηση/ανακύκλωση.  Ημερομηνία και υπογραφή του αποδέκτη  (1) Συμπληρώνεται από τον κάτοχο και συνοδεύει την αποστολή. Ο κάτοχος οφείλει επίσης να αποστείλει αντίγραφο του εγγράφου αυτού στις αρμόδιες αρχές του κράτους μέλους προορισμού των αποβλήτων, ή προκειμένου για απόβλητα που εξάγονται από την Κοινότητα, στην αρμόδια αρχή του τελευταίου κράτους μέλους από το οποίο θα διέλθει η αποστολή.  (2) Συνήθης εμπορική περιγραφή των υλικών και ποσότητα.(3) Όνομα και διεύθυνση του αποδέκτη.  (4) Συμπληρώνεται από τον αποδέκτη και αποστέλλεται στις αρμόδιες αρχές του κράτους μέλους που αναφέρεται στην υποσημείωση (1), το αργότερο δεκαπέντε μέρες από την παραλαβή των αποβλήτων.


Avis juridique important

|

31992L0075

Οδηγία 92/75/ΕΟΚ του Συμβουλίου της 22ας Σεπτεμβρίου 1992 για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα

Επίσημη Εφημερίδα αριθ. L 297 της 13/10/1992 σ. 0016 - 0019 Φινλανδική ειδική έκδοση: Κεφάλαιο 13 τόμος 23 σ. 0195  Σουηδική ειδική έκδοση: Κεφάλαιο 13 τόμος 23 σ. 0195

ΟΔΗΓΙΑ 92/75/ΕΟΚ ΤΟΥ ΣΥΜΒΟΥΛΙΟΥ της 22ας Σεπτεμβρίου 1992 για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόνταΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,  την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2),  Έχοντας υπόψη τη γνώμη της Οικονομικής και Κοινωνικής Επιτροπής (3),  Εκτιμώντας:  ότι πρέπει να ληφθούν μέτρα για τη σταδιακή ολοκλήρωση της εσωτερικής αγοράς μέχρι τις 31 Δεκεμβρίου 1992- ότι ορισμένα κράτη μέλη διαθέτουν ήδη το δικό τους προαιρετικό σύστημα για την παροχή πληροφοριών όσον αφορά την ενεργειακή κατανάλωση των οικιακών συσκευών, ιδίως με επισήμανση- ότι ένα κράτος μέλος πρότεινε επίσημα να καθιερώσει δικό του υποχρεωτικό  σύστημα επισήμανσης και ότι άλλα κράτη μέλη εξετάζουν το ενδεχόμενο να πράξουν το ίδιο- ότι η ύπαρξη ενός ορισμένου αριθμού υποχρεωτικών εθνικών συστημάτων ενδέχεται να δημιουργήσει φραγμούς στα ενδοκοινοτικό εμπόριο- ότι το άρθρο 130 Π της συνθήκης απαιτεί τη συνετή και ορθολογική χρησιμοποίηση των φυσικών πόρων- ότι η ορθολογική χρησιμοποίηση της ενέργειας αποτελεί ένα από τα κυριότερα μέσα για την επίτευξη του στόχου αυτού και για τον περιορισμό της ρύπανσης του  περιβάλλοντος- ότι η παροχή επακριβών, εύστοχων και συγκρίσιμων πληροφοριών για την ενεργειακή κατανάλωση των οικιακών συσκευών ενδέχεται να επηρεάσει τις επιλογές του κοινού υπέρ των λιγότερο ενεργειοβόρων συσκευών και, κατά συνέπεια, να οδηγήσει τους κατασκευαστές  να λάβουν μέτρα για τη μείωση της κατανάλωσης των συσκευών που παράγουν- ότι η πληροφόρηση αυτή παροτρύνει επίσης, εμμέσως, την ορθολογική χρησιμοποίηση αυτών των συσκευών- ότι, εφόσον δεν υπάρχουν αυτές οι πληροφορίες, η λειτουργία των δυνάμεων της  αγοράς δεν θα επιτύχει, μόνη της, όσον αφορά τις συσκευές αυτές, την προαγωγή της ορθολογικής χρησιμοποίησης της ενέργειας- ότι ο ρόλος της πληροφόρησης στη λειτουργία των δυνάμεων της αγοράς είναι πρωταρχικός, και ότι, προς τούτο, επιβάλλεται να καθιερωθεί μια ομοιόμορφη ετικέτα για όλες τις συσκευές του αυτού τύπου, να παρέχονται στους δυνητικούς αγοραστές τυποποιημένες  συμπληρωματικές πληροφορίες σχετικά με το ενεργειακό κόστος και την κατανάλωση αυτών των συκευών σε άλλους πόρους, καθώς και να ληφθούν μέτρα προκειμένου οι πληροφορίες αυτές να δίνονται και στους δυνητικούς αγοραστές που δεν βλέπουν τη συσκευή  εκτεθειμένη και συνεπώς αδυνατούν να δουν την ετικέτα- ότι, για το σκοπό αυτό, οι μετρήσεις όσον αφορά την κατανάλωση ενέργειας και τα υπόλοιπα δεδομένα που αφορούν κάθε τύπο συσκευής πρέπει να διενεργούνται σύμφωνα προς εναρμονισμένα πρότυπα και μεθόδους, ενώ παράλληλα επιβάλλεται να ελέγχεται η εφαρμογή  των εν λόγω προτύπων και μεθόδων στο στάδιο της εμπορίας- ότι η οδηγία 79/530/ΕΟΚ (4) αποσκοπούσε στην προαγωγή των εν λόγω στόχων όσον αφορά τις οικιακές συσκευές- ότι, εντούτοις, εκδόθηκε μία μόνο εκτελεστική οδηγία για τους ηλεκτρικούς φούρνους, και ότι ολίγα μόνο κράτη μέλη καθιέρωσαν την επισήμανση αυτή-  ότι επιβάλλεται επομένως να συναχθούν τα δέοντα συμπεράσματα από την πείρα που αποκτήθηκε και να ενισχυθούν οι διατάξεις της εν λόγω οδηγίας- ότι, κατά συνέπεια, η οδηγία 79/530/ΕΟΚ πρέπει να αντικατασταθεί, και η οδηγία 79/531/ΕΟΚ (5) περί εφαρμογής  στους ηλεκτρικούς φούρνους πρέπει να επανεξεταστεί και να ενσωματωθεί, στη συνέχεια, στο παρόν σύστημα- ότι η καθιέρωση πλήρως προαιρετικού συστήματος ενδέχεται να οδηγήσει στην επισήμανση ή την παροχή ομοιόμορφων πληροφοριών περί του προϊόντος για ορισμένες μόνο από τις συσκευές, προκαλώντας ενδεχομένως σύγχυση στον καταναλωτή- ότι, κατά συνέπεια, με το  παρόν σύστημα πρέπει να εξασφαλιστεί πληροφόρηση για την ενεργειακή κατανάλωση με επισήμανση και ομοιόμορφα πληροφοριακά δελτία όσον αφορά το προϊόν για όλες τις συγκεκριμένες συσκευές- ότι οι οικιακές συσκευές καταναλώνουν ποικίλες μορφές ενέργειας, με σημαντικότερες την ηλεκτρική ενέργεια και το φυσικό αέριο- ότι η παρούσα οδηγία πρέπει επομένως να καλύπτει, κατ' αρχήν, τις συσκευές που χρησιμοποιούν κάθε μορφή ενέργειας- ότι η οδηγία 86/594/ΕΟΚ του Συμβουλίου της 1ης Δεκεμβρίου 1986 που αφορά τον αερόφερτο θόρυβο που εκπέμπουν οι οικιακές συσκευές (6) προβλέπει ότι, στις ετικέτες οι οποίες αφορούν την κατανάλωση ενέργειας, πρέπει να καταγράφεται, μεταξύ άλλων, και  ένδειξη που αφορά την εκπομπή θορύβου- ότι, κατά συνέπεια, πρέπει να προβλεφθεί η δυνατότητα ενσωμάτωσης πληροφοριών και επισημάνσεων που καλύπτονται από κοινοτικά συστήματα- ότι πρέπει να καλυφθούν μόνον οι τύποι συσκευών που παρουσιάζουν σημαντική συνολική κατανάλωση ενέργειας και εφόσον υπάρχουν σοβαρά περιθώρια βελτίωσης της ενεργειακής αποδοτικότητάς τους,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  1. Αντικείμενο της παρούσας οδηγίας είναι να καταστεί δυνατή η εναρμόνιση των εθνικών μέτρων για τη δημοσίευση, ιδίως με την επισήμανση και την ενημέρωση σχετικά με το προϊόν, πληροφοριών για την κατανάλωση ενέργειας και άλλων βασικών πόρων και  συμπληρωματικών πληροφοριών για ορισμένους τύπους οικιακών συσκευών, επιτρέποντας έτσι στους καταναλωτές να επιλέγουν αποδοτικότερες από άποψη ενέργειας συσκευές. Η παρούσα οδηγία εφαρμόζεται στους ακόλουθους τύπους οικιακών συσκευών, ακόμη και εάν  πωλούνται για μη οικιακή χρήση:  - ψυγεία, καταψύκτες και συνδυασμοί τους,  - πλυντήρια ρούχων, στεγνωτήρια και συνδυασμοί τους,  - πλυντήρια πιάτων,  - φούρνοι,  - θερμοσίφωνες,  - φωτιστικές πηγές,  - συσκευές κλιματισμού.  2. Στον κατάλογο του παρόντος άρθρου μπορούν να προστεθούν και άλλοι τύποι οικιακών συσκευών, σύμφωνα με το άρθρο 9 στοιχείο β).  3. Η παρούσα οδηγία δεν εφαρμόζεται για την ενδεικτική πινακίδα ισχύος ή το ισοδύναμο σήμα που τίθεται στις οικιακές συσκευές για λόγους ασφαλείας.  4. Για τους σκοπούς της παρούσας οδηγίας, νοείται ως:  - "έμπορος": ο λιανοπωλητής ή οποιοδήποτε άλλο πρόσωπο πωλεί, μισθώνει, προσφέρει για μίσθωση-αγορά, ή εκθέτει οικιακές συσκευές προοριζόμενες για τελικούς χρήστες,  - "προμηθευτής": ο κατασκευαστής ή ο εξουσιοδοτημένος αντιπρόσωπός του στην Κοινότητα ή το πρόσωπο που θέτει το προϊόν στην κοινοτική αγορά,  - "δελτίο": ο τυποποιημένος πίνακας πληροφοριών που αφορά την εκάστοτε συσκευή,  - "άλλοι βασικοί πόροι": το νερό, τα χημικά προϊόντα ή όποια άλλη ουσία καταναλώνει η συσκευή στην κανονική της χρήση,  - "συμπληρωματικές πληροφορίες": οι πληροφορίες σχετικά με την απόδοση μιας συσκευής, οι οποίες αφορούν την κατανάλωση ενέργειας ή άλλων βασικών πόρων ή βοηθούν στην εκτίμησή της.  5. Για τα μοντέλα οικιακών συσκευών των οποίων η κατασκευή έπαψε πριν την έναρξη ισχύος της σχετικής εκτελεστικής οδηγίας καθώς και για τις συσκευές από δεύτερο χέρι δεν υπάρχει υποχρέωση επίθεσης ετικέτας ή προμήθειας δελτίου.  Άρθρο 2  1. Οι πληροφορίες για την κατανάλωση ηλεκτρικής ενέργειας και άλλων μορφών ενέργειας καθώς και άλλων βασικών πόρων και οι συμπληρωματικές πληροφορίες παρέχονται στους καταναλωτές μέσω ενημερωτικού δελτίου και ετικέτας σχετικών με τις οικιακές συσκευές,  οι οποίες προσφέρονται προς πώληση, μίσθωση, μίσθωση-αγορά ή εκτίθενται προοριζόμενες για τελικούς χρήστες.  2. Οι λεπτομέρειες σχετικά με την ετικέτα και το δελτίο προσδιορίζονται σε οδηγίες που αναφέρονται σε κάθε τύπο συσκευής και που εκδίδονται κατ' εφαρμογή της παρούσας οδηγίας, σύμφωνα με το άρθρο 9.  3. Καταρτίζεται επαρκής τεχνικός φάκελος ώστε να επιτρέπεται η εκτίμηση της ακριβείας των πληροφοριών που περιλαμβάνονται στην ετικέτα και το δελτίο. Ο φάκελος αυτός περιλαμβάνει τα ακόλουθα:  - γενική περιγραφή του προϊόντος,  - αποτελέσματα των υπολογισμών σχεδιασμού οι οποίοι γίνονται, όπου χρειάζεται,  - εκθέσεις για τις δοκιμές, εφόσον υπάρχουν, μεταξύ των οποίων περιλαμβάνονται και εκείνες που διεξάγονται από αρμόδιους κοινοποιημένους οργανισμούς, όπως ορίζονται βάσει άλλης κοινοτικής νομοθεσίας,  - όταν οι τιμές συνάγονται από αντίστοιχες που έχουν ληφθεί για παρεμφερή μοντέλα, οι ίδιες πληροφορίες που παρέχονται για τα μοντέλα αυτά.  4. Ο προμηθευτής καταρτίζει τον τεχνικό φάκελο ο οποίος περιγράφεται στην παράγραφο 3. Για το σκοπό αυτό, μπορεί να χρησιμοποιήσει το φάκελο που απαιτείται ήδη βάσει της οικείας κοινοτικής νομοθεσίας. Ο προμηθευτής διατηρεί στη διάθεση των αρμόδιων  αρχών προς έλεγχο το φάκελλο αυτό επί διάστημα πέντε ετών μετά την κατασκευή του τελευταίου προϊόντος.  Άρθρο 3  1. Όλοι οι προμηθευτές που διαθέτουν στην αγορά οικιακές συσκευές οι οποίες αναφέρονται στις εκτελεστικές οδηγίες οφείλουν να παρέχουν ετικέτα σύμφωνα με την παρούσα οδηγία. Οι χρησιμοποιούμενες ετικέτες πρέπει, σε όλες τις περιπτώσεις, να είναι  σύμφωνες προς την παρούσα οδηγία καθώς και τις εκτελεστικές οδηγίες.  2. Εκτός από τις ετικέτες, οι προμηθευτές παρέχουν δελτίο με πληροφορίες για το προϊόν. Το εν λόγω δελτίο περιέχεται σε όλα τα φυλλάδια σχετικά με το προϊόν ή, στην περίπτωση που ο προμηθευτής δεν παρέχει φυλλάδια, μαζί με κάθε άλλο τύπο εγγράφων  πληροφοριών που χορηγεί ο προμηθευτής μαζί με τη συσκευή. Τα χρησιμοποιούμενα δελτία πρέπει, σε όλες τις περιπτώσεις, να είναι σύμφωνα προς την παρούσα οδηγία καθώς και τις εκτελεστικές οδηγίες.  3. Οι προμηθευτές είναι υπεύθυνοι για την ακρίβεια των πληροφοριών που περιέχονται στις ετικέτες και στα δελτία που παρέχουν.  4. Ο προμηθευτής θεωρείται ότι έχει δώσει τη συγκατάθεσή του για τη δημοσίευση των πληροφοριών που περιέχονται στην ετικέτα ή στο δελτίο.  Άρθρο 4  Όσον αφορά την επισήμανση και τις πληροφορίες για το προϊόν, εφαρμόζονται οι ακόλουθες διατάξεις:  α) κατά την παρουσίαση σε εκθεσιακό χώρο, συσκευής αναφερόμενης σε εκτελεστική οδηγία, οι έμποροι τοποθετούν κατάλληλη ετικέτα, στη σαφώς ορατή θέση που καθορίζει η σχετική εκτελεστική οδηγία και στην αντίστοιχη γλώσσα- β) ο προμηθευτής παρέχει δωρεάν τις αναγκαίες ετικέτες στους εμπόρους που αναφέρονται στο στοιχείο α). Οι προμηθευτές επιλέγουν σύστημα της αρεσκείας τους για την παράδοση των ετικετών. Ωστόσο, όταν ο έμπορος υποβάλει αίτηση για ετικέτες, οι προμηθευτές  οφείλουν να εξασφαλίζουν ότι οι ετικέτες παραδίδονται ταχέως.  Άρθρο 5  Στις περιπτώσεις που οι συσκευές διατίθενται προς πώληση, μίσθωση ή μίσθωση-αγορά ταχυδρομικά, μέσω καταλόγου ή με άλλες μεθόδους που συνεπάγονται ότι ο υποψήφιος αγοραστής δεν έχει τη δυνατότητα να εξετάσει την εκτεθειμένη συσκευή, οι εκτελεστικές  οδηγίες περιέχουν διατάξεις που εξασφαλίζουν ότι παρέχονται στους υποψήφιους αγοραστές, πριν από την αγορά της συσκευής, οι ουσιώδεις πληροφορίες που περιλαμβάνονται στην ετικέτα ή στο δελτίο.  Άρθρο 6  Οι εκτελεστικές οδηγίες προβλέπουν ότι η ετικέτα ή το δελτίο περιέχουν πληροφορίες για τον αερόφερτο θόρυβο, εφόσον οι πληροφορίες αυτές παρέχονται δυνάμει της οδηγίας 86/594/ΕΟΚ, και άλλες πληροφορίες για το κοινό σχετικές με τη συγκεκριμένη συσκευή  και παρεχόμενες δυνάμει άλλων κοινοτικών πράξεων.  Άρθρο 7  Τα κράτη μέλη λαμβάνουν όλα τα προσήκοντα μέτρα προκειμένου να εξασφαλίσουν:  α) ότι οι προμηθευτές και οι έμποροι που είναι εγκατεστημένοι στο έδαφός τους εκπληρώνουν τις υποχρεώσεις τους που απορρέουν από την παρούσα οδηγία- β) ότι απαγορεύεται η επίθεση ετικετών, σημάτων, σύμβολων ή επιγραφών σχετικών με την κατανάλωση ενέργειας που δεν είναι σύμφωνες προς τις απαιτήσεις της παρούσας οδηγίας και των αντίστοιχων εκτελεστικών οδηγιών, εφόσον η τοποθέτησή τους ενδέχεται να  συμβάλει σε λάθος ή να οδηγήσει σε σύγχυση. Η απαγόρευση αυτή δεν εφαρμόζεται για τα κοινοτικά ή εθνικά οικολογικά συστήματα επισήμανσης για την προστασία του περιβάλλοντος- γ) ότι η καθιέρωση του συστήματος ετικετών και δελτίων σχετικά με την κατανάλωση ενέργειας συνδυάζεται με ενημερωτικές εκστρατείες εκπαιδευτικού και διαφημιστικού χαρακτήρα για την ενθάρρυνση μιας πιο υπεύθυνης χρησιμοποίησης της ενέργειας εκ μέρους των  ιδιωτών καταναλωτών.  Άρθρο 8  1. Όταν πληρούνται οι διατάξεις της παρούσας οδηγίας και των εκτελεστικών οδηγιών, τα κράτη μέλη δεν μπορούν να απαγορεύουν ή να περιορίζουν τη διάθεση στην αγορά οικιακών συσκευών που καλύπτονται από εκτελεστική οδηγία.  2. Τα κράτη μέλη θεωρούν ότι οι ετικέτες και τα δελτία είναι σύμφωνα προς τις διατάξεις της παρούσας οδηγίας και των εκτελεστικών οδηγιών, μέχρις αποδείξεως του αντιθέτου. Τα κράτη μέλη μπορούν να απαιτούν από τους προμηθευτές να αποδεικνύουν κατά την  έννοια του άρθρου 2 παράγραφος 3, την ακρίβεια των πληροφοριών που περιέχονται στις ετικέτες και τα δελτία τους εφόσον υπάρχουν υπόνοιες ότι οι πληροφορίες αυτές είναι ανακριβείς.  Άρθρο 9  Τα μέτρα για την καθιέρωση και τη λειτουργία του συστήματος θεσπίζονται και προσαρμόζονται στην τεχνική πρόοδο με τη διαδικασία του άρθρου 10. Τα εν λόγω μέτρα είναι:  α) οι εκτελεστικές οδηγίες- β) η προσθήκη άλλων οικιακών συσκευών στον κατάλογο του άρθρου 1 παράγραφος 1, με την προοπτική σημαντικής εξοικονόμησης ενέργειας.  Άρθρο 10  Για τη θέσπιση των μέτρων που αναφέρονται στην παρούσα οδηγία, και ιδίως στο άρθρο 9, η Επιτροπή επικουρείται από μια επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του  θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των  αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.  Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.  Όταν το σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  Εάν το Συμβούλιο δεν αποφασίσει εντός προθεσμίας τριών μηνών από την ημερομηνία υποβολής του θέματος, τα προτεινόμενα μέτρα θεσπίζονται από την Επιτροπή, εκτός εάν το Συμβούλιο έχει αποφασίσει με απλή πλειοψηφία ότι αντιτίθεται προς τα εν λόγω μέτρα.  Άρθρο 11  Μετά την παρέλευση τριετίας από της θέσης σε εφαρμογή της παρούσας οδηγίας, η Επιτροπή αξιολογεί την εφαρμογή της και τα επιτευχθέντα αποτελέσματα. Η αξιολόγηση αυτή αποτελεί το αντικείμενο έκθεσης, η οποία υποβάλλεται στο Ευρωπαϊκό Κοινοβούλιο και στο  Συμβούλιο.  Άρθρο 12  Στις εκτελεστικές οδηγίες διευκρινίζονται τα ακόλουθα:  α) ο ακριβής ορισμός του τύπου της συσκευής η οποία αναφέρεται- β) τα πρότυπα και οι μέθοδοι μέτρησης που χρησιμοποιούνται για τη λήψη των πληροφοριών που αναφέρονται στο άρθρο 1 παράγραφος 1- γ) λεπτομέρειες για τον τεχνικό φάκελο που απαιτείται δυνάμει του άρθρου 2 παράγραφος 3- δ) το σχέδιο και το περιεχόμενο της ετικέτας που αναφέρεται στο άρθρο 2, τα οποία παρουσιάζουν όσο το δυνατόν πιο ομοιόμορφα χαρακτηριστικά στο σχεδιασμό τους- ε) το σημείο της συσκευής στο οποίο πρέπει να τοποθετείται η ετικέτα. Εάν κρίνεται αναγκαίο, μπορεί επίσης να προβλέπεται η τοποθέτηση ή εκτύπωση της ετικέτας στη συσκευασία- στ) το περιεχόμενο του δελτίου ή άλλες συμπληρωματικές πληροφορίες που ορίζονται στο άρθρο 3 παράγραφος 2 και, εν ανάγκη, το σχήμα και άλλες λεπτομέρειες. Οι πληροφορίες που περιέχονται στην ετικέτα περιλαμβάνονται επίσης στο δελτίο- ζ) οι πληροφορίες που πρέπει να παρέχονται σε περίπτωση προσφορών προς πώληση που αναφέρει το άρθρο 5, καθώς και ο τρόπος με τον οποίο πρέπει να παρέχονται οι πληροφορίες αυτές.  Άρθρο 13  Η οδηγία 79/530/ΕΟΚ καταργείται από 1ης Ιανουαρίου 1994.  Η οδηγία 79/531/ΕΟΚ θεωρείται εκτελεστική οδηγία της παρούσας οδηγίας όσον αφορά τους ηλεκτρικούς φούρνους- τα κράτη μέλη μπορούν, ωστόσο, να αποφύγουν την υποχρεωτική εφαρμογή της μέχρι μια ημερομηνία που θα καθοριστεί σε αναθεωρημένη εκτελεστική  οδηγία σχετικά με τους φούρνους, η οποία θα εκδοθεί με τη διαδικασία του άρθρου 10.  Άρθρο 14  1. Τα κράτη μέλη θεσπίζουν τις αναγκαίες διατάξεις για να συμμορφωθούν με την παρούσα οδηγία πριν από την 1η Ιουλίου 1993. Ενημερώνουν αμέσως την Επιτροπής σχετικά.  Τα κράτη μέλη εφαρμόζουν τις εν λόγω διατάξεις από την 1η Ιανουαρίου 1994, το αργότερο.  2. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.  3. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.  Άρθρο 15  Η παρούσα οδηγία απευθύνεται στα κράτη μέλη.  Βρυξέλλες, 22 Σεπτεμβρίου 1992.  Για το Συμβούλιο Ο Πρόεδρος R. NEEDHAM (1) ΕΕ αριθ. C 235 της 10. 9. 1991, σ. 5.(2) ΕΕ αριθ. C 125 της 18. 5. 1992, σ. 172, και ΕΕ αριθ. C 241 της 21. 9. 1992.(3) ΕΕ αριθ. C 49 της 24. 2. 1992, σ. 32.(4) ΕΕ αριθ. L 145 της 13. 6. 1979, σ. 1.(5) ΕΕ αριθ. L 145 της 13. 6. 1979, σ.  7.(6) ΕΕ αριθ. L 344 της 6. 12. 1986, σ. 24.